Dyantyi gaan bevinding teenstaan | Netwerk24
Deur Tinus van Staden 11 September 2019 12:01
Die Springbok-vleuel Aphiwe Dyantyi en sy regspan gaan 'n bevinding dat hy verbode middels gebruik het, teenstaan.
Khalid Galant, die uitvoerende hoof van die Suid-Afrikaanse Instituut vir Dwelmvrye Sport (Saids), het aan Netwerk24 bevestig Dyantyi en sy regspan is in die proses om bewyse vir hul saak in te samel.
"Geen verhoordatum is al vasgestel nie," sê Galant.
Aphiwe Dyantyi gaan die bevinding dat hy verbode middels gebruik het, teenstaan. Foto: Gallo Images
Saids het op 30 Augustus bevestig die anaboliese steroïede metandiënoon, metieltestosteroon en LGD-4033 is tydens 'n lukrake toets op 2 Julie in Dyantyi se bloed gevind.
Dyantyi (25) het reeds voor sy B-monster se uitslae bekendgemaak is, bevestig hy het positief getoets en ontken dat hy met opset of weens nalatigheid verbode middels ingekry het.
Patricios dink dit is onwaarskynlik dat Dyantyi die middels per ongeluk ingeneem het en het gesê die betrokke middels, word algemeen deur atlete gebruik wat met opset verneuk. Dit is middels wat ook gereeld deur liggaamsbouers gebruik word om spiere te bou.
As die saak van 'n ander Springbok in 'n soortgelyke posisie enigsins 'n aanduiding is, kan Dyantyi se verhoorproses lank sloer.
Die voormalige Bok-haker Chiliboy Ralepelle het in Januarie positief getoets vir die groeihormoon seranol.
Hy staan ook dié bevinding teen.
Die saak het sedertdien gesloer, onder meer omdat Ralepelle van regspanne verander het.
"Chiliboy het Sondag sy derde verhoor gehad en dit is nou weer uitgestel tot 4 Oktober. Ek is nie seker wanneer dit gaan eindig nie," sê Galant.